钦定古今图书集成/明伦汇编/皇极典/第204卷 > 《为宣德太后重敦劝梁王令》前人
## 钦定古今图书集成/明伦汇编/皇极典/第204卷 > 《为宣德太后重敦劝梁王令》前人

朕闻匹夫好仁，义在磨踵，君子行道，达斯兼济。未有
尽器穷神，蕴徽章乎天植，高奠中樽，睹倾罍而勿拯。
惟王德冠往初，功无与二，四时等契，两曜齐明，拟度
天行，取则乾健，而运距艰季，道极百王，援义而起，一
戎大定，罗山革草，罔不率从。用使商庭产谷，周阙树
梓，倾宫既散，鹿台靡蓄，盛德大业，巍巍若此。日者事
岐之号，爰发帝言，殊物备礼，率由寡昧。虽复云竿载
路，清跸启行，昭德报功，未臻其极，而高揖天休，远存
克让，俾予未忘，兴惭日昃。今遣率兹百辟，人致诚情，
庶有感睿心，霈然降志。